Torsdag spillede Aalborg Pirates’ kaptajn, Julian Jakobsen sidste kamp, inden han forlader holdet til fordel for det danske ishockeylandshold og vinter-OL.

Aalborg Pirates’ kaptajn Julian Jakobsen sætter i weekenden kurs mod Kina, når han, sammen med det danske ishockeylandshold, skal deltage i de olympiske vinterlege. Det betyder, at Aalborg Pirates må undvære deres vigtige kaptajn i syv kampe i februar. Anføreren fik dog sat et flot aftryk inden afrejse. Han scorede nemlig det afgørende mål på straffeslag, og sikrede dermed det nordjyske mandskab en 3-2-sejr over topholdet Sønderjyske. Spændende straffeslag Den ordinære kamp sluttede 2-2. De fem minutters forlænget spilletid blev målløse, og det betød, at kampen skulle ud i straffeslag. Det blev en spændende affære, hvor Aalborg Pirates-målmand Georg Sørensen nappede alle tre forsøg fra Sønderjyske. Aalborg Pirates havde dog ligeledes heller ikke held med at få point på tavlen. De misbrugte også de to første forsøg. Derfor var det op til kaptajnen at få rettet op på det. Og Julian Jakobsen svigtede ikke. Nemt fik han nettet sidste og afgørende mål. Det udløste enorme klapsalver og jubelbrøl i Gigantium, hvor publikum gav kaptajnen en ekstra flot afsked, inden han på søndag sætter sig i flyvemaskinen og drager mod Asien. Se det afgørende straffeslag fra Julian Jakobsen og Georg Sørensens strafferedninger her: